# Λεπτά φροντίδας σε οίκους ευγηρίας

**Κάθε οίκος ευγηρίας πρέπει να παρέχει μια συγκεκριμένη χρονική περίοδο φροντίδας για κάθε άτομο που διαμένει εκεί. Η φροντίδα πρέπει να παρέχεται από εγγεγραμμένους νοσηλευτές, εγγεγραμμένους βοηθούς νοσηλευτών, εργαζόμενους προσωπικής φροντίδας και βοηθούς νοσηλευτών. Αυτό ονομάζεται υποχρέωση των λεπτών φροντίδας.**

## Τι έχει αλλάξει;

Το 2021, η Royal Commission into Aged Care Quality and Safety (Royal Commission) [Βασιλική Επιτροπή για την Ποιότητα και την Ασφάλεια στη Φροντίδα Ηλικιωμένων (Royal Commission)] συνέστησε ότι κάθε οίκος ευγηρίας πρέπει να έχει υποχρέωση για τα λεπτά φροντίδας με βάση τις ανάγκες των ενοίκων του. Η Αυστραλιανή Κυβέρνηση έχει καταστήσει αυτά τα λεπτά φροντίδας υποχρεωτικά από την 1η Οκτωβρίου 2023.

## Γιατί είναι αυτό σημαντικό;

Η Royal Commission διαπίστωσε ότι τα επίπεδα στελέχωσης είναι ζωτικής σημασίας για την ποιότητα της φροντίδας που λαμβάνουν οι ηλικιωμένοι στην Αυστραλία. Τα υποχρεωτικά λεπτά φροντίδας σημαίνουν ότι οι άνθρωποι που ζουν σε οίκους ευγηρίας σε όλη την Αυστραλία θα έχουν καλύτερη πρόσβαση σε προσωπική και κλινική φροντίδα.

## Πόση φροντίδα θα λαμβάνει κάθε άτομο;

Κατά μέσο όρο, τα άτομα που ζουν σε οίκους ευγηρίας θα λαμβάνουν 215 λεπτά φροντίδας καθημερινά, εκ των οποίων τουλάχιστον 44 λεπτά από εγγεγραμμένο νοσηλευτή. Δεν θα παρέχεται όλος αυτός ο χρόνος φροντίδας προσωπικά. Για παράδειγμα, δραστηριότητες όπως η ανάπτυξη σχεδίων φροντίδας, η επικοινωνία με τα μέλη της οικογένειας για θέματα φροντίδας και η διευθέτηση ραντεβού με άλλους επαγγελματίες υγείας περιλαμβάνονται στα λεπτά φροντίδας.

Καθώς οι στόχοι των λεπτών φροντίδας παρέχονται ως μέσος όρος για όλους τους ενοίκους, ορισμένα άτομα μπορεί να λαμβάνουν περισσότερο χρόνο φροντίδας και άλλα λιγότερο, ανάλογα με τις προσωπικές τους ανάγκες φροντίδας και τις κλινικές τους ανάγκες.

## Πώς υπολογίζουν οι οίκοι ευγηρίας τους στόχους των λεπτών φροντίδας;

Οι οίκοι ευγηρίας υπολογίζουν τους στόχους τους για τα λεπτά φροντίδας κάθε 3 μήνες (ή κάθε τριμηνία του έτους). Αυτοί οι στόχοι βασίζονται στις ανάγκες φροντίδας των ατόμων που ζούσαν στον οίκο ευγηρίας κατά τους προηγούμενους 3 μήνες. Αυτό σημαίνει ότι θα έχουν διαφορετικούς στόχους κάθε τρίμηνο. Εσείς, καθώς και η οικογένειά σας και οι φροντιστές σας, μπορείτε να δείτε τους τρέχοντες στόχους των λεπτών φροντίδας του οίκου ευγηρίας σας στην ιστοσελίδα μας στην ενότητα δεδομένων: [www.health.gov.au/resources/collections/care-minutes-and-247-registered-nurse-responsibility-resources#data](http://www.health.gov.au/resources/collections/care-minutes-and-247-registered-nurse-responsibility-resources#data).

## Πώς μπορώ να δω αν ο οίκος ευγηρίας μου επιτυγχάνει τους στόχους του για τα λεπτά φροντίδας;

Η παροχή των λεπτών φροντίδας μετριέται στο πλαίσιο της Staffing Star Rating [Βαθμολογίας Αστεριών Στελέχωσης] για κάθε οίκο ευγηρίας. Μπορείτε να δείτε τη Staffing Star Rating του οίκου ευγηρίας σας, καθώς και τον χρόνο φροντίδας που παρέχεται στον οίκο ευγηρίας σας σε σύγκριση με τους στόχους του, μέσω του εργαλείου "Βρείτε έναν Πάροχο" στην καρτέλα Staffing Star Rating: [myagedcare.gov.au/find-a-provider](https://www.myagedcare.gov.au/find-a-provider).

Αυτές οι πληροφορίες ενημερώνονται περίπου 4 μήνες μετά το τέλος κάθε τριμήνου.

Μπορείτε επίσης να τις βρείτε στην ιστοσελίδα μας: <https://www.health.gov.au/resources/publications/service-level-care-minutes-performance-in-residential-aged-care-from-october-2023>

## Τι γίνεται αν ο οίκος ευγηρίας μου δεν έχει αρκετό προσωπικό;

Σε ορισμένες περιοχές της Αυστραλίας, όπως οι περιφερειακές και απομακρυσμένες αγροτικές περιοχές, οι οίκοι ευγηρίας μπορεί να δυσκολεύονται να βρουν όλους τους εργαζόμενους φροντίδας που χρειάζονται. Η κυβέρνηση συνεργάζεται με όλους τους οίκους ευγηρίας για να τους βοηθήσει να αποκτήσουν περισσότερους εργαζόμενους φροντίδας. Μάθετε περισσότερα: [health.gov.au/topics/aged-care-workforce/what-were-doing](https://www.health.gov.au/topics/aged-care-workforce/what-were-doing).

## Τι πρέπει να κάνω εάν έχω ανησυχίες σχετικά με τη στελέχωση προσωπικού στον οίκο ευγηρίας μου;

Αν ανησυχείτε για την ακρίβεια των λεπτών φροντίδας που αναφέρθηκαν για τον οίκο ευγηρίας σας, μπορείτε να μας στείλετε μήνυμα ηλεκτρονικού ταχυδρομείου στο [ANACCReportingAssessments@health.gov.au](mailto:ANACCReportingAssessments@health.gov.au).

Η Aged Care Quality and Safety Commission συμβάλλει στην προστασία της ποιότητας ζωής των ανθρώπων που διαμένουν σε οίκους ευγηρίας. Όταν υπάρχουν ανησυχίες σχετικά με την παρεχόμενη φροντίδα, η Επιτροπή θα παρέμβει. Εάν ανησυχείτε για τη στελέχωση του προσωπικού ή για οποιοδήποτε άλλο ζήτημα στον οίκο ευγηρίας σας, μπορείτε να υποβάλετε καταγγελία στην Επιτροπή επισκεπτόμενοι την ιστοσελίδα της στη διεύθυνση [agedcarequality.gov.au/making-complaint](https://www.agedcarequality.gov.au/making-complaint) ή καλώντας στο 1800 951 822. Οι καταγγελίες μπορεί να είναι ανοικτές, εμπιστευτικές ή ανώνυμες.

**Ας αλλάξουμε τη φροντίδα ηλικιωμένων μαζί**

Προσκαλούμε τους Αυστραλούς να συνεχίσουν να εκφράζουν τη γνώμη τους σχετικά με τις μεταρρυθμίσεις για τη φροντίδα ηλικιωμένων.

Επισκεφθείτε τον ιστότοπο **agedcareengagement.health.gov.au**

Τηλεφωνήστε στο **1800 318 209** (Δωρεάν τηλεφωνική γραμμή για τις μεταρρυθμίσεις στη φροντίδα ηλικιωμένων)

Για υπηρεσίες μετάφρασης και διερμηνείας, καλέστε το 131 450 και ζητήστε το 1800 318 209.   
Για να χρησιμοποιήσετε την National Relay Service, επισκεφθείτε την ιστοσελίδα nrschat.nrscall.gov.au/nrs για να επιλέξετε το προτιμώμενο σημείο πρόσβασης στον ιστότοπό τους ή καλέστε το NRS Helpdesk στο 1800 555 660.

